55. ΠΡΟΕΔΡΙΚΟΝ ΔΙΑΤΑΓΜΑ υπ' αριθ. 999 της 1/2 Νοεμ. 1977 (ΦΕΚ Α' 339). Περί των εις το Δ' Τμήμα του Συμβουλίου της Επικρατείας και τας κατά το άρθρ. 10 παρ. 2 του Ν.Δ. 170/1973 ως τούτο ετροποποιήθη υπό του άρθρ. 13 του Νόμ. 702/1977, συνδέσεις αυτού υπαγομένων κατηγοριών υποθέσεων. Με την περιπτ. δ' παρ. 2 άρθρ. 8 Νόμ. 1470/5-6 Αυγ. 1984 (ΦΕΚ Α' 112), κατωτ. αριθ. 61, καταργήθηκαν οι διατάξεις του άνω Π.Δ/τος κατά το μέρος που προβλέπουν κατανομή υποθέσεων μεταξύ των παλαιών πενταμελών (ήδη επταμελών) και τριμελών (ήδη πενταμελών) συνθέσεων. Έχοντες υπ' όψει τα άρθρ. 10 παρ. 1 και 2 και 14 παρ. 1 και 2 του N.Δ. 170/1973 "περί του Συμβουλίου της Επικρατείας" ως αντικατεστάθησαν αντιστοίχως υπό των άρθρ. 13 και 16 του Νόμ. 702/ 1977 "περί υπαγωγής υποθέσεων εις τα διοικητικά δικαστήρια κλπ. " και 32 παρ. 2 του Νόμ. 702/1977, ως και την σύμφωνον γνώμην της Ολομελείας του Συμβουλίου της Επικρατείας (αριθ. πρακτ. 21, 22/ 1977), προτάσει του Ημετέρου επί της Δικαιοσύνης Υπουργού, απεφασίσαμεν: Άρθρ.1.-Εις το Δ' Τμήμα του Συμβουλίου της Επικρατείας υπάγεται η εκδίκασις πάσης υποθέσεως μη ανατεθείσης εις την αρμοδιότητα των λοιπών Τμημάτων. Άρθρ.2.-Το Δ' Τμήμα συνεδριάζει υπό πενταμελή σύνθεσιν. Άρθρ.3.-1.Υπό πενταμελή σύνθεσιν το Δ' Τμήμα εκδικάζει τας αιτήσεις ακυρώσεως πράξεων αφορωσών εις την εφαρμογήν της νομοθεσίας. α)Περί της Εκκλησίας της Ελλάδος, του Αγίου Όρους και της Θρησκευτικής Ελευθερίας, β)περί επιβολής περιορισμών της ελευθέρας κινήσεως ή εγκαταστάσεως εις την Χώραν, ως και της ελευθέρας εξόδου και εισόδου εις αυτήν, γ)περί αναγκαστικών απαλλοτριώσεων, πλην των επιβαλλομένων κατ' εφαρμογήν της νομοθεσίας περί σχεδίων πόλεων, δ)περί αδειών (σκοπιμότητος) ιδρύσεως ή επεκτάσεως βιομηχανιών, ε)περί εισαγωγής κεφαλαίων εκ του εξωτερικού και ς)περί Νομισματικής Επιτροπής και παραγωγικών επενδύσεων. 2.Επίσης υπό πενταμελή σύνθεσιν εκδικάζονται αιτήσεις ακυρώσεως αφορώσαι πράξεις εκδιδομένας υπό του Υπουργικού Συμβουλίου ή τη προτάσει αυτού. 3.Τας λοιπάς, εις την αρμοδιότητα αυτού υπαγομένας, υποθέσεις, εκδικάζει υπό τριμελή σύνθεσιν. 